એ યાદીમાં સૌથી પહેલું નામ ઓબરફ્યૂહરર જુલિઅન સ્કર્નરનું હતું; બીજું નામ બ્રેસ્લાવના એબ્વ્હર માર્ટીન પ્લેથનું હતું. તેમને લોંગ-ડિસ્ટન્ટ કોલ કરવાનો હતો. ત્રીજું નામ ઓસ્ટફેઝરના કારખાનાના દારૂડિયા નિરીક્ષક અને નિવૃત્ત આર્મિમેન ફ્રાન્ઝ બૉસનું હતું, જેના રસોડા માટે શિન્ડલરે કેટલાયે વાસણો ગેરકાયદે મોકલ્યા હતા. ક્લોનોવ્સ્કાના ખભે લટકતી ઘુંઘરાળા વાળની ઝૂલ્ફો પર ઝૂકીને એણે બૉસના નામની નીચે લીટી કરી દીધી. બહોળી ઓળખાણ ધરાવતો બૉસ, ક્રેકોવ શહેરમાં કાળાબજારમાં સામેલ એક-એક ઉચ્ચ અધિકારીને ઓળખતો પણ હતો, અને તેમના વિશે સારી એવી જાણકારી પણ ધરાવતો હતો. અને ઓસ્કર એટલું તો જાણતો હતો, કે તેની ધરપકડ પાછળ કાળાબજારનો મામલો જ કારણભૂત હશે! કાળાબજારનો મામલો એવો હતો, કે તેમાં લાંચ લેવા માટે તૈયાર અધિકારીને તો બહુ સહેલાઈથી શોધી શકાય, પરંતુ પોતાના જ કર્મચારીઓમાં રહેલા એકાદ ઇર્ષાળુને ઓળખી કાઢવો શક્ય ન હતો!